Dôvodová správa


A. Všeobecná časť


Cieľom návrhu opatrenia Národnej banky Slovenska z ... 2026 o miere nákladov na držbu použiteľných vlastných zdrojov a o absolútnej spodnej hranici minimálnej kapitálovej požiadavky na solventnosť pre poisťovne, na ktoré sa neuplatňuje osobitný režim a pre zaisťovne, pobočky zahraničných poisťovní a pobočky zahraničných zaisťovní (ďalej aj „návrh opatrenia“) je v súvislosti s transpozíciou smernice Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ (Ú. v. EÚ L, 2025/2, 8.1.2025) na základe splnomocňovacieho ustanovenia § 38 ods. 5 návrhu zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov (číslo tlače 1458) (ďalej len „návrh zákona“) transponovať do slovenskej právnej úpravy nový čl. 77 ods. 6  smernice Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (prepracované znenie) (Ú. v. EÚ L 335, 17.12.2009). 
Podľa novo doplneného odseku 6 v článku 77 sa miera nákladov na kapitál od 30. januára 2027 rovná 4,75 % Uvedené ustanovenie sa navrhuje  transponovať návrhom opatrenia NBS, na vydanie ktorého NBS splnomocňuje § 38 ods. 6 návrhu zákona. 
Aktuálne je miera nákladov na držbu použiteľných vlastných zdrojov upravená v čl. 39 delegovaného nariadenia Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015) v platnom znení a je na úrovni 6,00 %.
Delegovaným nariadením Komisie (EÚ) 2026/269 z 29. októbra 2025, ktorým sa mení delegované nariadenie (EÚ) 2015/35, pokiaľ ide o technické rezervy, opatrenia týkajúce sa dlhodobých záruk, vlastné zdroje, akciové riziko, riziko úverového rozpätia pri sekuritizačných pozíciách, iné kapitálové požiadavky podľa štandardného vzorca, predkladanie informácií a zverejňovanie informácií, proporcionalitu a skupinovú solventnosť (Ú. v. EÚ L, 2026/269, 18.2.2026) sa čl. 39 mení tak, že miera nákladov na kapitál uvedená v článku 77 ods. 5 smernice 2009/138/ES sa rovná 4,75 %, pričom sa bude uplatňovať od 30. januára 2027. 
Keďže súčasťou návrhu zákona je aj zrušovacie ustanovenie v § 207b účinné od 30. januára 2027, ktorým sa zrušuje opatrenie Národnej banky Slovenska č. 6/2015 o solventnosti pre poisťovne, na ktoré sa neuplatňuje osobitný režim, a pre zaisťovne, pobočky zahraničných poisťovní a pobočky zahraničných zaisťovní (oznámenie č. 182/2015 Z. z.) v znení opatrenia č. 8/2022 (oznámenie č. 387/2022 Z. z.), je cieľom návrhu opatrenia aj právna úprava absolútnej spodnej hranice minimálnej kapitálovej požiadavky na solventnosť, ktorá je aktuálne ustanovená v opatrení č. 6/2015 (oznámenie č. 182/2015 Z. z.) v znení opatrenia č. 8/2022 (oznámenie č. 387/2022 Z. z.). Aktuálna úprava súm bola nastavená v súlade s oznámením o úprave súm stanovených v smernici Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) podľa inflácie (2021/C 423/12), ktoré bolo uverejnené Európskou komisiou v Úradnom vestníku Európskej únie. Smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) v článku 300 nastavila pravidlo, podľa ktorého sa sumy vyjadrené v eurách uvedené v smernici každých päť rokov revidujú tak, že sa základná suma v eurách zvýši o percentuálnu zmenu harmonizovaných indexov spotrebiteľských cien všetkých členských štátov, ako ich uverejňuje Európska komisia (Eurostat) od 31. decembra 2015 do dátumu revízie. Prvá revízia súm sa vykonala so zreteľom na zvýšenie uvedeného indexu v súvislosti s obdobím od 31. decembra 2015 do 31. decembra 2020. Do slovenského právneho poriadku bola prenesená opatrením č. 8/2022, ktorým bolo novelizované opatrenie Národnej banky Slovenska č. 6/2015 o solventnosti pre poisťovne, na ktoré sa neuplatňuje osobitný režim, a pre zaisťovne, pobočky zahraničných poisťovní a pobočky zahraničných zaisťovní. 
Predkladaný návrh opatrenia je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh opatrenia nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti, služby verejnej správy pre občana ani na manželstvo, rodičovstvo a rodinu  a nemá sociálne vplyvy.

Návrh zákona nie je predmetom vnútrokomunitárneho pripomienkového konania.


























B. Osobitná časť

§ 1
Upravuje sa miera nákladov na držbu použiteľných vlastných zdrojov, a to smerom nadol v porovnaní s aktuálnou mierou nákladov. Ide o transpozíciu čl. 1 bodu 38 písm. b) prvého pododseku (čl. 77 ods. 6) smernice Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ (Ú. v. EÚ L, 2025/2, 8.1.2025).

§ 2
Upravuje sa absolútna spodná hranica minimálnej kapitálovej požiadavky na solventnosť. V porovnaní s aktuálne platným opatrením Národnej banky Slovenska, ktoré bude zrušené, ide o identickú úpravu vrátane identických súm a predstavuje transpozíciu čl. 129 ods. 1 písm. d) smernice Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (prepracované znenie) (Ú. v. EÚ L 335, 17.12.2009) v platnom znení v nadväznosti na oznámenie o úprave súm stanovených v smernici Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) podľa inflácie, uverejnené Európskou komisiou v Úradnom vestníku Európskej únie (2021/C 423/12).

§ 3
Uvádza sa odkaz na transpozičnú prílohu.

§ 4
Navrhovaná účinnosť opatrenia v súlade so smernicou (EÚ) 2025/2.

Príloha 
Uvádza sa zoznam preberaných právne záväzných aktov Európskej únie.

